Ympäristöministeriö

[Kirjaamo@ym.fi](mailto:Kirjaamo@ym.fi)

Viite: YM16/400/2017

**Lausunto valtioneuvoston asetusluonnoksesta polttoaineteholtaan alle 50 MW energiantuotantoyksiköiden ympäristönsuojeluvaatimuksista**

Teknologiateollisuus ry kiittää lausuntopyynnöstä.

Viittaamme Energiateollisuus ry:n sekä Granlund Oy:n lausuntoon. Haluamme korostaa lausunnossamme seuraavaa:

**Luonnoksessa on esitetty lievennyksiä joihinkin pieniä yksiköitä koskeviin kansallisiin vaatimuksiin. Edelleen luonnos johtaisi raskaaseen sääntelyyn, kun huomioidaan pienten laitosten, kuten varavoimalaitosten, vähäiset ympäristövaikutukset. Teknologiateollisuus näkee, että pienille yksiköille ei aseteta mitään sellaisia vaatimuksia, jotka eivät ole välttämättömiä direktiivin täytäntöönpanemiseksi. Lisäksi esimerkiksi konesaleille tulisi olla mahdollisuus toimittaa tiedot muuten kuin avoimessa tietoverkossa.**

Varavoimalaitos on varavoimasähkön pientuotantolaitos, joka on pääkäyttötarkoitukseltaan verkkosähkön saatavuuden tai laadun puutteita korvaava, sähköverkon liittyjän laitteisto. Tällaisen varavoimalaitoksen muodostaa yksi tai joskus useampi varavoimakone yhdessä. Yksikköteho sähkönä voi olla kymmenistä kilowateista yli kahteen megawattiin. Isoimpien kohteiden, esimerkiksi konesalien varavoimakoneiden tehojen summa voi olla kymmeniä megawatteja sähköä.

Varavoimalaitos asennetaan käyttökohteeseensa, koestetaan käyttöönotettaessa mm. ajamalla testiajot ja koeajetaan kunnossapitoa varten noin kerran kuukaudessa. Ennustettavissa oleva, verkkosähkön puuttumisesta johtuva varavoimalaitoksen käyttötarve on tilastojen valossa vähäinen. Todellisen sähkökatkoksen vuoksi kone käy paikkakunnasta riippuen ehkä tunnin kolmessa vuodessa. Silti varavoimakoneen on oltava olemassa valmiina siellä, missä sitä vaatii joko viranomaismääräys tai liittyjän oma tarveharkinta.

Suurimman osa ajasta varavoimakone on siis seisontatilassa. On hyvä, että rajataan vähän käyvät (alle 500h/vuosi, 3 vuoden tarkastelujaksolla) esimerkiksi hätätarkoituksessa käytettävät varavoimayksiköt mm. päästömittausten ulkopuolelle. Näiden mittausten toteuttaminen aiheuttaisi turhaa varavoimakoneiden ajoja ja täten lisäpäästöjä. Mitään kansallista lisäystä ei tule soveltaa riippumatta onko varavoimayksikkö siirrettävä tai kiinteä.

21 § Avoimessa tietoverkossa julkaistavat tiedot

Teknologiateollisuus huomauttaa, että varsinkin ulkomaiset konesalitoimijat eivät voi hyväksyä tietojensa näkymistä avoimissa tietorekistereissä. Sama tilanne voi olla myös huoltovarmuuskriittisessä ketjussa olevien toimijoiden (valtionhallinto, telecom-operaattorit, kunnat, sairaalat, puolustusvoimat, Erillisverkot Oy) konesalien voimalaitosyksiköitä. Näiden osoite-, teho- yms. tietojen osalta tulee olla vaihtoehto avoimelle tietoverkolle.

7 § Savupiipun korkeus

Pykälässä on kaavamaisia vaatimuksia, jotka riippuvat energiantuotantolaitoksen polttoainetehosta. Vaatimus lienee laadittu sellaisen laitoksen haittojen rajoittamiseksi, joka toimii pitkäaikaisesti. Varavoimakone voi olla ison rakennuksen sisällä konehuoneessa, omassa erillisessä laiterakennuksessa tai kontissa. Rakennuksessa olevan varavoimakoneen pakoputki voidaan asentaa rakennuksen sisätilojen kautta tai ulkoseinän ulkopintaa pitkin katolle asti. Konttiin rakennetun varavoimakoneen pakoputki kiinnittyy kontin rakenteisiin. Sen jatkaminen 10 m, 20 m tai 30 m korkeaksi vaatii varavoima-, arkkitehti- ja rakennesuunnittelua. Korkea pakoputki vie tilaa ja sen rakenne jää esille. Kaavamainen, vain tehosta riippuva sääntö, johtaa huomion kiinnittämiseen epäolennaisuuteen. Olemassa olevan varavoimakoneen pakoputken jatkaminen vain kaavamaisen säännön noudattamiseksi ei ole kohtuullinen vaatimus, ellei pakokaasuista ole ollut havaittua haittaa.

Ystävällisin terveisin

Teknologiateollisuus ry

Matti Mannonen

Johtaja

Lisätietoja: Mia Nores, puh. 044 330 0928, [mia.nores@teknologiateollisuus.fi](mailto:mia.nores@teknologiateollisuus.fi)